## Pravilnik o načinu i rokovima obračunavanja i plaćanja naknade za emisiju u okoliš oksida sumpora izraženih kao sumporov dioksid i oksida dušika izraženih kao dušikov dioksid

### NN 95/2004 (13.7.2004.), Pravilnik o načinu i rokovima obračunavanja i plaćanja naknade za emisiju u okoliš oksida sumpora izraženih kao sumporov dioksid i oksida dušika izraženih kao dušikov dioksid

# MINISTARSTVO ZAŠTITE OKOLIŠA, PROSTORNOG UREĐENJA I GRADITELJSTVA

1808

Na temelju članka 17. stavka 2. Zakona o Fondu
za zaštitu okoliša i energetsku učinkovitost (»Narodne novine« br. 107/03),
ministrica zaštite okoliša, prostornog uređenja i graditeljstva uz suglasnost
ministra gospodarstva, rada i poduzetništva, donosi

## PRAVILNIK

O NAČINU I ROKOVIMA OBRAČUNAVANJA I PLAĆANJA
NAKNADE NA EMISIJU U OKOLIŠ OKSIDA SUMPORA IZRAŽENIH KAO SUMPOROV DIOKSID I
OKSIDA DUŠIKA IZRAŽENIH KAO DUŠIKOV DIOKSID

Članak 1.

Ovim se Pravilnikom propisuju način i rokovi
obračunavanja i plaćanja naknada na emisiju u okoliš oksida sumpora izraženih
kao sumporov dioksid (u daljnjem tekstu: SO2)
i oksida dušika izraženih kao dušikov dioksid (u daljnjem tekstu: NO2).

Članak 2.

Pojedini pojmovi u
smislu ovoga Pravilnika imaju sljedeća značenja:

*– obračunsko
razdoblje* jest razdoblje jedne kalendarske godine.

*– naredno
obračunsko razdoblje* jest razdoblje kalendarske godine koja
slijedi nakon godine u kojoj se donosi rješenje.

*– prethodno
obračunsko razdoblje* jest razdoblje kalendarske godine koja
prethodi godini u kojoj se donosi rješenje.

*– izvješće o
obavljenim kontinuiranim mjerenjima* je izvješće propisano
Uredbom o graničnim vrijednostima emisije onečiš­ćujućih tvari iz stacionarnih
izvora (»Narodne novine« br. 140/97., 105/02 i 108/03.) (u daljnjem tekstu:
Uredba o GVE).

Članak 3.

(1) Osnova za obračun
naknade je godišnja količina emisije SO2
i/ili NO2 u tonama, prema
podacima iz Katastra emisija u okoliš.

(2) Za obveznike
plaćanja koji nisu dostavili podatke o emisijama u Katastar emisija u okoliš u
propisanom roku, Fond za zaštitu okoliša i energetsku učinkovitost (u daljnjem
tekstu: Fond) će izračunati godišnju količinu emisije SO2
i/ili NO2 temeljem drugih izvora
podataka, na način propisan Pravilnikom o katastru emisija u okoliš (»Narodne
novine« broj 36/96).

Članak 4.

(1) Naknadu na emisije
SO2 i/ili NO2
plaćaju obveznici plaćanja na temelju rješenja Fonda.

(2) Rješenje se sastoji
od obračuna iznosa naknade za pret­hodno obračunsko razdoblje i privremenog
obračuna (akontacije) za naredno obračunsko razdoblje.

(3) Obračun iznosa
naknade za prethodno obračunsko raz­dob­lje utvrđuje se na temelju podataka o
godišnjim količinama emisija SO2
i/ili NO2 iz prethodnoga
obračunskog razdoblja te iznosa jediničnih naknada i korektivnih poticajnih
koeficijenata propisanih Uredbom o jediničnim naknadama, korektivnim
koeficijentima i pobližim kriterijima i mjerilima za utvrđivanje naknade na
emisiju u okoliš oksida sumpora izraženih kao sumporov dioksid i oksida dušika
izraženih kao dušikov dioksid.

(4) Izvješće o obavljenim kontinuiranim
mjerenjima emisije za prethodno obračunsko razdoblje kojim se dokazuje
udovoljavanje GVE i postavljenim uvjetima propisanim Uredbom o GVE obveznik
plaćanja dužan je radi obračuna dostaviti Fondu najkas­nije do 31. ožujka
tekuće godine.

(5) Privremeni obračun (akontacija) za naredno
obračunsko razdoblje temelji se na obračunu iz stavka 3. ovog članka.

(6) Rješenjem o plaćanju naknade određuje se
dinamika plaćanja naknade u obrocima, i to:

– mjesečno .......... za ukupni iznos veći od
96.000 kn,

– tromjesečno
.......... za ukupni iznos od 19.200 kn do 96.000 kn,

– godišnje ..........
za ukupni iznos manji od 19.200 kn.

(7) Rješenje o plaćanju
naknade Fond donosi najkasnije do 31. prosinca tekuće godine.

Članak 5.

(1) Obveznici plaćanja
dužni su uplaćivati Fondu obroke utvrđene sukladno članku 4. stavcima 3., 5. i
6. ovog Pravilnika u rokovima utvrđenim rješenjem.

(2) Ako je iznos
prethodno uplaćenih obroka u prethodnom obračunskom razdoblju veći od obračuna
za prethodno obračun­sko razdoblje Fond će za utvrđeni preplaćeni iznos
umanjiti privremeni obračun naknade za naredno obračunsko razdoblje.

(3) Ako je iznos
prethodno uplaćenih obroka u prethodnom obra­čun­skom razdoblju manji od
obračuna za prethodno obračun­sko razdoblje Fond će za utvrđeni manje uplaćeni
iznos uvećati iznos naknade za naredno obračunsko razdoblje.

Članak 6.

(1) U slučaju trajnog
zatvaranja pojedinačnog izvora emisije SO2
i/ili NO2 u tekućoj godini
privremeni obračun (akontacija) za naredno obračunsko razdoblje neće sadržavati
obračun naknade za emisije iz zatvorenog izvora.

(2) Obračun iznosa
naknade za godinu u kojoj je pojedinačni izvor emisije SO2
i/ili NO2 zatvoren Fond utvrđuje
na temelju prijavljenih emisija u Katastar emisija u okoliš, odnosno na drugi
način sukladno ovom Pravilniku.

Članak 7.

(1) Obveznik plaćanja
dužan je prijaviti Fondu i:

– promjenu vlasništva,
zakupa, posjeda ili drugog prava na pojedinačnom izvoru emisije SO2
i/ili NO2.

– početak rada novoga
pojedinačnog izvora emisije SO2
i/ili NO2.

– datum trajnog zatvaranja
postojećega pojedinačnog izvora emisije SO2
i/ili NO2.

(2) Prijavu iz stavka
1. ovoga članka obveznik plaćanja dužan je obaviti u roku 30 dana od dana
nastanka promjene.

Članak 8.

Fond će, na zahtjev
obveznika plaćanja naknade na emisije SO2
i/ili NO2, donijeti rješenje za
plaćanje naknade i za obra­čunsko razdoblje kraće od kalendarske godine u
slučaju prestanka poslovanja, statusne promjene ili promjene djelatnosti
obveznika plaćanja.

Članak 9.

(1) Iznimno od odredbi članka 5. ovoga
Pravilnika privremeni obračun iznosa naknade za emisije SO2
i/ili NO2 u 2004. godini obavit
će se na temelju podataka iz Katastra emisija u okoliš za 2002. godinu, i to u
visini od 43 posto prijavljenih emisija SO2
i/ili NO2.

(2) Rješenje za privremeni obračun naknade iz
stavka 1. ovog članka Fond će donijeti najkasnije do 31. prosinca 2004. godine.

Članak 10.

Ovaj Pravilnik stupa na snagu osmog dana od dana
objave u »Narodnim novinama«.

Klasa: 351-01/04-04/0078

Urbroj: 531-01-04-01

Zagreb, 7. srpnja 2004.

Ministrica
**Marina Matulović Dropulić, dipl. ing. arh., v. r.**

Pravilnik, NN 95/2004-1808